ঘোড়ার আগে গাড়ী জুড়া যায় না। তেমনি জনগণের মনের ভূবনে বিপ্লবে না এনে রাষ্ট্রীয় বিপ্লব অসম্ভব। বিপ্লবের শুরুতে জ্ঞানী বা বুদ্ধিজীবীদের ভূমিকাটি তাই গুরুত্বপূর্ণ। পবিত্র কোরআনের প্রথম হুকুম “ইকরা” অর্থ “পড়” অবতীর্ণ করে মহান আল্লাহতায়ালা জ্ঞানার্জনের সে গুরুত্বটি সুস্পষ্ট করেছেন। ইসলামী বিপ্লবের ক্ষেত্রে এটি শুরুর দিকের মাইলফলক। একটি দেশে যখন বিপ্লবী চেতনার জোয়ার বইতে থাকে, তখন সে জোয়ারে আন্দোলিত হয় সমগ্র দেশের লোক। আর জ্ঞানের জোয়ার সৃষ্টি করতে কোন দল লাগে না, বিশাল দলীয় দফতরও লাগে না। মুসলিম ইতিহাসের সবচেয়ে বিখ্যাত মানুষগুলো গড়ে উঠেছিল তখন যখন তাদের কোন দল এবং কোন দলীয় দফতর ও চেতনা ছিল না। বরং দলীয় চেতনা সব সময় ব্যবহৃত হয়েছে জনগণের স্বাধীন জ্ঞানচর্চাকে ব্যহত করতে। ১৭৮৯ সালে স্বৈরাচারি রাজতন্ত্রের বিরুদ্ধে সফল ফরাসী বিপ্লব শুরু করতেও কোন রাজনৈতিক দল,দলীয় দফতর বা নেতার প্রয়োজন পড়েনি। মূলে ছিল রুশো-ভল্টেয়ারের ন্যায় বহু দার্শনিকদের বিপ্লবী দর্শন -যাতে গুরুত্ব পেয়েছিল মানুষের সমতা (equality), স্বাধীনতা (liberty) এবং ভাতৃত্বের (brotherhood) ন্যয় বিপ্লবী দর্শন। এ দর্শনের চর্চা যতটা কলেজ-বিশ্ববিদ্যালয়ে হয়েছে তার চেয়ে বেশী হয়েছে নগর-বন্দর, গ্রাম ও মহল্লার হাজার হাজার চায়ের দোকানে, কফি শপে, ক্লাবে ও ঘরোয়া বৈঠকখানায়। ফ্রান্সের প্রতিটি শহর ও প্রতিটি গ্রাম তখন প্লাবিত হয়েছিল এ বিপ্লবী চিন্তায় প্লাবনে। সে প্লাবনে দোল খাচ্ছিল তখন ফ্রান্সের কৃষক-শ্রমিক-যুবক-বৃদ্ধ তথা সর্বস্তরের মানুষ। এক অভিন্ন দর্শন এবং অভিন্ন স্বপ্ন তাদের মধ্যে সেদিন অটুট ঐক্যের জন্ম দিয়েছিল। ঐক্য গড়তে সেদিন কোন দল বা দলের সদস্যপদের প্রয়োজন পড়েনি। মানুষ আদর্শের টানে তখন একতাবদ্ধ হয়েছিল।